Kaapstad loop deur onder oorstromings | Netwerk24
Kaapstad loop deur onder oorstromings
Deur Carryn-Ann Nel 14 Junie 2018 18:58
Die Hugenote-tonnel was Donderdagmiddag vir verkeer gesluit ná 'n kragonderbreking terwyl swaar reën oor die hele Kaapse metropool uitgesak het.
Só het dit Donderdagoggend voor 'n skool in Melkbosstrand gelyk. Foto: Mauricette Smith/Facebook
Paaie was sedert vroeg die oggend oorstroom, dakke het by 'n onderneming afgewaai en bome is ontwortel.
Niemand is tot dusver dood nie.
Charlotte Powell, woordvoerder van die Kaapstadse rampbestuursentrum, het Donderdagoggend gesê oorstromings is aangemeld in die volgende informele nedersettings: BM Section, Green Point, Town 2 en Taiwan in Khayelitsha en die Masicindane- informele nedersetting in Strandfontein. Die wind het dakke afgeruk in Asanda Village in die Strand.
" 'n Paar paaie in die metropool is oorstroom. Rampbestuurbeamptes assesseer die situasie en die paaie word deur die paaie- en stormwaterafdeling skoongemaak."
Teen 15:30 het sy gesê oorstromings is aangemeld in informele nedersettings in Khayelitsha, Langa, die Strand, Strandfontein, Philippi, Kensington en Atlantis.
In dié stadium is sowat 500 strukture geraak.
Noodbeskutting is nog nie beskikbaar gestel nie. Die afdeling vir informele nedersettings assesseer die situasie en deel kospakkies uit, sê Wayne Dyason, woordvoerder van Kaapstad se wetstoepassingsafdeling.
Daar is ook kragonderbrekings in Bridgetown, Athlone.
"Tegnici is besig om die krag te herstel. Talle bome is ontwortel in Kenilworth, Parow Industria en Goodwood en dit geniet aandag, sowel as paaie binne die metropool wat oorstroom is."
Melkbosstrand het deurgeloop onder oorstromings. Foto: Mauricette Smith/Facebook
Die reën het tot dusver geen noemenswaardige impak op verkeer in die stad gehad nie. Maxine Bezuidenhout, woordvoerder van die Kaapse verkeersdienste, sê motoriste bring hul kant. "Hulle bestuur met hul hoofligte aan. Daar is op die oomblik geen groot voorvalle op ons paaie nie."
Voorlopige syfers dui daarop dat die kouefront broodnodige reënval bring vir die stad, wat steeds gebuk gaan onder 'n droogte.
Volgens Kate Turner van die Kaapse Weerkantoor het grootskaalse reën sedert Donderdagoggend in belangrike opvangsgebiede van die Kaapse damme geval.
Donderdagoggend is die volgende neerslae gemeet (die lesings is tussen 08:00 en 09:00 geneem en weerspieël net die voorafgaande twee uur se reënval, sê Turner):
Saldanha 25 mm;
Villiersdorp 17,8 mm;
Franschhoek 16 mm;
Bellville 16,2 mm;
Slangkop (Kommetjie) 16 mm;
Kaappunt 9,8 mm;
Kenilworth 11,2 mm;
Mitchells Plain 11,6 mm.
Edward Engelbrecht, 'n weervoorspeller by die Suid-Afrikaanse Weerdiens, sê sedert Mei was daar meer kouefronte in die Wes-Kaap as in die ooreenstemmende tydperk in 2017, en hulle beweeg ook effens verder noord in.
"Ons verwag effens hoër as normale reënval dié winter, maar dit beteken nie dat dit die droogte sal breek nie."